Komisijos Direktyva 1999/17/EB
1999 m. kovo 18 d.
derinanti su technikos pažanga Tarybos direktyvą 76/761/EEB dėl motorinių transporto priemonių priekinių tolimųjų ir (arba) artimųjų šviesų žibintų ir tų žibintų kaitinimo lempučių
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. vasario 6 d. Tarybos direktyvą 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [1] su paskutiniais pakeitimais, padarytais Europos Parlamento ir Tarybos direktyva 98/91/EB [2], ypač į jos 13 straipsnio 2 dalį,
atsižvelgdama į 1976 m. birželio 27 d. Tarybos direktyvą 76/761/EEB dėl valstybių narių įstatymų, reglamentuojančių motorinių transporto priemonių priekinius tolimųjų ir (arba) artimųjų šviesų žibintus ir tų žibintų kaitinimo lemputes, suderinimo [3] su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 10 straipsnį,
(1) kadangi Direktyva 76/761/EEB - tai viena iš atskirųjų direktyvų, reglamentuojančių Direktyva 70/156/EEB nustatytą EB tipo patvirtinimo tvarką; kadangi todėl Direktyvai 76/761/EEB galioja Direktyvos 70/156/EEB nuostatos dėl transporto priemonių sistemų, sudėtinių dalių ir atskirųjų techninių mazgų;
(2) kadangi, laikantis Direktyvos 70/156/EEB 3 straipsnio 4 dalies ir 4 straipsnio 3 dalies reikalavimų, prie kiekvienos atskirosios direktyvos reikia pridėti informacinį dokumentą ir pagal Direktyvos 70/156/EEB VI priede pateiktą pavyzdį išduotą tipo patvirtinimo liudijimą, kad tą tipo patvirtinimą būtų galima kompiuterizuoti; kadangi todėl reikia atitinkamai iš dalies pakeisti Direktyvoje 76/761/EEB pateiktą (-us) tipo patvirtinimo liudijimą (-us);
(3) kadangi šias procedūras reikia supaprastinti, kad būtų išlaikytas Direktyvos 70/156/EEB 9 straipsnio 2 dalyje nurodytas tam tikrų atskirųjų direktyvų ir atitinkamų Jungtinių Tautų Europos ekonomikos komisijos (JT/EEK) reglamentų lygiavertiškumas, tais atvejais, kai tie reglamentai iš dalies pakeičiami; kadangi, įgyvendinant pirmąjį etapą, Direktyvos 76/761/EEB techninius reikalavimus reikia pakeisti nustatytaisiais JT/EEK Reglamentuose Nr. 1, 5, 8, 20, 31, 37, 98 ir 99, naudojant dalinių nuorodų metodą;
(4) kadangi būtina užtikrinti, kad būtų laikomasi Tarybos direktyvos 76/756/EEB [4] su paskutiniais pakeitimais, padarytais Komisijos Direktyva 97/28/EB [5], reikalavimų;
(5) kadangi šioje direktyvoje pateiktos priemonės atitinka Direktyva 70/156/EEB įkurto Derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 76/761/EEB iš dalies keičiama taip:
1. Pavadinimas pakeičiamas taip:
"dėl valstybių narių įstatymų, susijusių su motorinių transporto priemonių priekiniais tolimųjų ir (arba) artimųjų šviesų žibintais ir šviesos šaltiniais (kaitinimo ir kitomis lempomis), naudojamais patvirtintose motorinių transporto priemonių ir jų priekabų lempose, suderinimo."
2. 1 straipsnio 1 dalis pakeičiama taip:
"1. Kiekviena valstybė narė EB sudėtinės dalies tipo patvirtinimą suteikia kiekvienam žibintui, kuris veikia kaip tolimųjų ir (arba) artimųjų šviesų žibintas, ir kiekvienam šviesos šaltiniui (kaitinimo ir kitoms lempoms), naudojamam patvirtintose lempose, jei tas žibintas ar šviesos šaltinis atitinka prieduose nustatytus konstrukcijos ir patikros reikalavimus."
3. 2, 3 ir 4 straipsniai pakeičiami taip:
"2 straipsnis
Valstybės narės kiekvienam priekiniam artimųjų ir (arba) tolimųjų šviesų žibintui arba šviesos šaltiniui (kaitinimo ir kitoms lempoms), naudojamam patvirtintose lempose, tipo, kurį jos patvirtina pagal 1 straipsnį, gamintojui išduoda EB sudėtinės dalies tipo patvirtinimo ženklą, kurio pavyzdys pateiktas I priedo 5 priedėlyje.
Valstybės narės imasi visų atitinkamų priemonių neleisti, kad būtų naudojami ženklai, dėl kurių priekinius artimųjų ir (arba) tolimųjų šviesų žibintus ir šviesos šaltinius (kaitinimo ir kitas lempas), naudojamus patvirtintose lempose, kurių tipas buvo patvirtintas pagal 1 straipsnį, būtų galima supainioti su kitais įtaisais.
3 straipsnis
1. Jokia valstybė narė negali uždrausti pateikti į rinką priekinių artimųjų ir (arba) tolimųjų šviesų žibintų arba šviesos šaltinių (kaitinimo ir kitų lempų), naudojamų patvirtintose lempose, dėl priežasčių, susijusių su jų konstrukcija arba veikimo būdu, jeigu tie žibintai ir šviesos šaltiniai turi EB sudėtinės dalies tipo patvirtinimo ženklą.
2. Valstybė narė gali uždrausti pateikti į rinką EB sudėtinės dalies tipo patvirtinimo ženklą turinčius priekinius artimųjų ir (arba) tolimųjų šviesų žibintus arba šviesos šaltinius (kaitinimo ir kitas lempas), naudojamus patvirtintose lempose, jei tie žibintai ir šviesos šaltiniai visiškai neatitinka patvirtinto tipo reikalavimų.
Ta valstybė nedelsdama praneša kitoms valstybėms narėms ir Komisijai apie priemones, kurių ji ėmėsi, ir nurodo tokio sprendimo priežastis.
4 straipsnis
Valstybių narių kompetentingosios institucijos Direktyvos 70/156/EEB 4 straipsnio 6 dalyje nustatyta tvarka informuoja viena kitą apie kiekvieną pagal šios direktyvos nuostatas jų suteiktą, atsisakytą suteikti ar panaikintą patvirtinimą."
4. 5 straipsnio 1 dalies pirmas sakinys pakeičiamas taip:
"Jeigu EB sudėtinės dalies tipo patvirtinimą suteikusi valstybė narė nustato, kad tam tikras skaičius tokį patį EB sudėtinės dalies tipo patvirtinimo ženklą turinčių priekinių artimųjų ir (arba) tolimųjų šviesų žibintų arba šviesos šaltinių (kaitinimo ir kitų lempų), naudojamų patvirtintose lempose, neatitinka tipo, kurį ta valstybė narė yra patvirtinusi, reikalavimų, ji imasi būtinų priemonių užtikrinti, kad produkcijos pavyzdžiai atitiktų patvirtinto tipo reikalavimus."
5. 6 straipsnyje pirmas sakinys pakeičiamas taip:
"Pagal nuostatas, patvirtintas įgyvendinant šią direktyvą, priimant bet kurį sprendimą atsisakyti priekiniam artimųjų ir (arba) tolimųjų šviesų žibintui arba šviesos šaltiniui (kaitinimo ir kitoms lempoms), naudojamam patvirtintose lempose, suteikti sudėtinės dalies tipo patvirtinimą arba tokį patvirtinimą paskelbti netekusiu galios ar uždrausti tą žibintą ar šviesos šaltinį pateikti į rinką arba jį naudoti, išsamiai nurodomos tokio sprendimo priežastys."
6. 7, 8 ir 9 straipsniai pakeičiami taip:
"7 straipsnis
Jokia valstybė narė negali atsisakyti suteikti EB tipo arba nacionalinį tipo patvirtinimą transporto priemonei dėl priežasčių, susijusių su priekiniais artimųjų ir (arba) tolimųjų šviesų žibintais arba su šviesos šaltiniais (kaitinimo ir kitomis lempomis), naudojamais patvirtintose lempose, jeigu tie žibintai ir šviesos šaltiniai turi EB sudėtinės dalies tipo patvirtinimo ženklą ir yra pritaisyti laikantis Direktyvoje 76/756/EEB nustatytų reikalavimų.
8 straipsnis
Jokia valstybė narė negali atsisakyti arba uždrausti parduoti, registruoti, pradėti eksploatuoti arba naudoti kurios nors transporto priemonės dėl priežasčių, susijusių su priekiniais artimųjų ir (arba) tolimųjų šviesų žibintais arba su šviesos šaltiniais (kaitinimo ir kitomis lempomis), naudojamais patvirtintose lempose, jeigu tie žibintai ir šviesos šaltiniai turi EB sudėtinės dalies tipo patvirtinimo ženklą ir yra pritaisyti laikantis Direktyvoje 76/756/EEB nustatytų reikalavimų.
9 straipsnis
Šioje direktyvoje "transporto priemonė" - tai bet kuri transporto priemonė, skirta naudoti kelyje, su kėbulu arba be jo, turinti bent keturis ratus, kurios maksimalus konstrukcinis greitis viršija 25 km/h, išskyrus transporto priemones, važiuojančias bėgiais, žemės ūkio ir miško pramonės traktorius ir visas judriąsias mašinas."
7. Priedai pakeičiami šios direktyvos priedų tekstu.
2 straipsnis
1. Nuo 1999 m. spalio 1 d. arba, jei 3 straipsnyje minėtų tekstų paskelbimas atidedamas po 1999 m. balandžio 1 d. - po šešių mėnesių nuo tų tekstų paskelbimo faktinės datos, valstybės narės negali:
- atsisakyti suteikti transporto priemonės arba priekinio žibinto ar šviesos šaltinio EB tipo patvirtinimą ar nacionalinį tipo patvirtinimą arba
- uždrausti registruoti, parduoti ar pradėti eksploatuoti transporto priemones, arba parduoti ar pradėti eksploatuoti priekinius žibintus ar šviesos šaltinius
dėl priežasčių, susijusių su tais žibintais ar šviesos šaltiniais, jeigu jie atitinka Direktyvos 76/761/EEB reikalavimus su šia direktyva padarytais pakeitimais, ir jei transporto priemonėse jie įrengti laikantis Direktyvos 76/756/EEB reikalavimų.
2. Nuo 2000 m. balandžio 1 d. valstybė narės:
- daugiau nesuteikia EB tipo patvirtinimo ir
- gali atsisakyti suteikti nacionalinį tipo patvirtinimą
bet kuriam transporto priemonės tipui dėl priežasčių, susijusių su priekiniais žibintais ar šviesos šaltiniais, taip pat bet kuriam priekinio žibinto ar šviesos šaltinio tipui, jei nesilaikoma Direktyvos 76/761/EEB reikalavimų su šia direktyva padarytais pakeitimais.
3. Nuo 2001 m. balandžio 1 d. Direktyvos 76/761/EEB reikalavimai su šia direktyva padarytais pakeitimais, susiję su priekiniais rūko žibintais kaip su sudėtinėmis dalimis, taip pat taikomi įgyvendinant Direktyvos 70/156/EEB 7 straipsnio 2 dalies nuostatas.
4. Nežiūrint į tai, kas pasakyta 2 ir 3 dalyse, valstybės narės priekiniams žibintams ir šviesos šaltiniams gali ir toliau suteikti atsarginių dalių EB tipo patvirtinimą ir leisti juos parduoti bei pradėti eksploatuoti, laikantis Direktyvoje 76/761/EEB anksčiau nustatytos tvarkos, jei šie priekiniai žibintai ir šviesos šaltiniai:
- skirti montuoti jau naudojamose transporto priemonėse ir
- atitinka minėtos direktyvos reikalavimus, galiojusius tuo metu, kai tos transporto priemonės buvo pirmą kartą užregistruotos.
3 straipsnis
II, III, IV, V, VI, VII, VIII ir IX priedų 2.1 punktuose nurodytos JT/EEK Reglamentų Nr. 1, 5, 8, 20, 31, 37, 98 ir 99 dalys ir priedai bus paskelbti Europos Bendrijų oficialiajame leidinyje iki 1999 m. balandžio 1 d.
4 straipsnis
1. Valstybės narės priima įstatymus ir kitus teisės aktus, kurie, įsigalioję iki 1999 m. spalio 1 d., įgyvendina šią direktyvą; tačiau jei 3 straipsnyje minėtų tekstų paskelbimas atidedamas po 1999 m. balandžio 1 d., valstybės narės šį įsipareigojimą įgyvendina po šešių mėnesių nuo tų tekstų paskelbimo faktinės dienos. Apie tai jos nedelsdamos praneša Komisijai.
Šias priemones jos taiko nuo 1999 m. spalio 1 d. arba, jei 3 straipsnyje minėtų tekstų paskelbimas atidedamas po 1999 m. balandžio 1 d. - praėjus šešiems mėnesiams nuo tų tekstų paskelbimo faktinės dienos.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinių teisės aktų pagrindinių nuostatų tekstus.
5 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
6 straipsnis
Ši direktyva skirta valstybėms narėms.
Priimta Briuselyje, 1999 m. kovo 18 d.